Sergej Prokudin-Gorskij

**Sergej Mikhajlovitsj Prokudin-Gorskij** (russ.: **; født 31. august 1863, død 27. september 1944) var en russisk kjemiker og pioner innen fargefotografi.

Prokudin-Gorskij ble født i Murom, Vladimir oblast i Russland, og studerte kjemi i St. Petersburg, Berlin og Paris. Gjennom egen forskning tok han patent på produksjon av fargedias og på projisering av fargefilm. Rundt 1905 begynte han et arbeid med mål å systematisk dokumentere hele det russiske imperiet i fargebilder. Et av formålene hans var senere å vise fram fargebildene i skolen, for slik å formidle kunnskap om historien, kulturen og moderniseringen av Tsar-Russland.

## Fargefotografering

Prokudin-Gorskij benyttet et kamera som eksponerte en serie på tre svart/hvite bilder over et par minutter (senere kortet ned til et par sekunder). Hvert bilde ble eksponert gjennom et fargefilter; et blått, et rødt og et grønt. Slik registrerte hvert bilde bare en del av fargespekteret. Gjennom å projisere hvert bilde i farget lys, i forhold til hvilket filter som var brukt under eksponeringen, for så å nøyaktig overlappe disse bildene, fikk han et bilde sammensatt av hele fargespekteret. Han hadde imidlertid ikke noe system for å lage fargekopier. Små bevegelser i motivet mellom hver eksponering viste seg som "spøkelser" i det ferdige bildet, siden de røde, blå og grønne eksponeringene ble gjort etter hverandre og ikke samtidig.

Prokudin-Gorskij ble utstyrt med ei jernbanevogn med mørkeromsutstyr av Tsar Nikolai II, og han fikk to tillatelser som ga ham tilgang til ellers avgrensede landområder og hjelp fra byråkratiet i imperiet. Dokumentasjonsarbeidet varte mellom ca. 1909 og 1915, og produserte mellom 1900 og 2100 bilder. Han holdt flere illustrerte foredrag som skildret arbeidet. Etter den russiske revolusjonen flyktet han i 1918 via Norge og England til Frankrike. Han bosatte seg i Paris, og døde der i 1944. De fleste av fargebildene hans ble i 1948 solgt til det amerikanske kongressbiblioteket (Library of Congress).

Prokudin-Gorskijs fargebilder er unike historiske skildringer av det russiske imperiet kort tid før den russiske revolusjon. Motivene omfatter skildringer av arkitektur, miljø og folk.

I 2001 laget det amerikanske kongressbiblioteket utstillingen*The Empire that was Russia*. Til utstillingen ble glassplatene scannet, og fargebilder ble produsert digitalt fra de scannede røde, grønne og blå bildene. Først med digital bildebehandling ble det mulig å fullføre Prokudin-Gorskijs planer.

## Bildeeksempler
Wikimedia Commons har et stort galleri av Prokudin-Gorskijs fargefotografier fra perioden 1904-1916.

Fil:Prokudin-Gorskii-09.jpg |Nilov-klosteret på øya Stolobnyj i Seligersjøen i Tver oblast i Russland
Fil:Gorskii_04417u.jpg|Tømmerfløting på Ladogakanalen ved Sjlisselburg 1909. Eksempel på «spøkelser» i bildet
Fil:Gorskii 03965u windmills.jpg|Vindmøller ved Jalutorovsk i det vestsibirske lavland 1912
Fil:Gorskii_03982u.jpg|Interiør fra den russiskortodokse Maria himmelfart-katedralen i Smolensk 1912 med stort, forgylt ikon av Hodegetria (Смоленская икона Божией Матери, innrammet av forhenget)
Fil:Prokudin-GorkiTurkmenistanyTrainStation.jpg|Jernbanestasjon i Farab i Turkmenistan, på Den trans-kaspiske jernbanen (Den sentralasiatiske jernbanen) 
Fil:Gorskii_04414u.jpg|Ungarskproduserte generatorer i et vannkraftverk i Jolöten (på russisk Ёлётен, Joljoten) ved elva Murgab i dagens Turkmenistan. Her lå Hindu Kush vannkraftverk (Гиндукушская ГЭС), det største i Det russiske keiserriket, bygd 1909
Fil:Russian peasant girls in front of a traditional wooden house in Kirillov.jpg|Russiske bondejenter ved elva Sjeksna nær landsbyen Kirillov
Fil:Man_sitting_and_holding_a_hookah.jpg|Mann fra Sentral-Asia med tradisjonell kaftan og vannpipe (*narghile*)
Fil:Prokudin-Gorskii-18.jpg|Nomadisk kirgiser-familie på Golodnaja-steppen (Голодная степь) i Usbekistan


## Referanser


## Eksterne lenker
* 
* Om samlingen ved "Library of Congress"
* The Empire that was Russia
* Privat prosjekt av Frank Dellaert inkluderer ca. 1900 fargeversjoner av svart/hvit-originalene.
* https://web.archive.org/web/20060111091929/http://www.ummagurau.com/art/russia/
* Prokudin-Gorskijs fargeportretter av L. N. Tolstoy